ຢ່າງໜ້ອຍ 129 ຄົນ ເສຍຊີວິດ ໃນເຫດເຮືອຂວ້ຳ ທີ່ຄອງໂກ
ເຈົ້າໜ້າທີ່ ສາທາລະນະລັດ ປະຊາທິປະໄຕຄອງໂກ ກ່າວວ່າ ມີແມ່ຍິງ ແລະເດັກນ້ອຍ ຮວມຢູ່ໃນຈຳນວນ ພວກທີ່ເສຍຊີວິດ ແຕ່ພວກທີ່ລອດຊີວິດມາໄດ້ ສ່ວນຫຼາຍແມ່ນຜູ້ຊາຍ.
ບັນດາເຈົ້າໜ້າທີ່ ໃນສາທາລະນະລັດປະຊາທິປະໄຕ Congo ກ່າວວ່າປະຊາຊົນ ຢ່າງໜ້ອຍ 129 ຄົນເສຍຊີວິດ ຫຼັງຈາກກຳ ປັ່ນລຳນຶ່ງຂວໍ້າ ລົງໃນທະເລສາບແຫ່ງນຶ່ງທີ່ຢູ່ຫ່າງໄກ ໃນພາກ ຕາເວັນອອກສຽງໃຕ້ຂອງປະເທດ ທ່ານ Laurent Kahozi Sumba ລັດຖະມົນຕີຂົນສົ່ງສຳລັບ ແຂວງ Katanga ຂອງ Congo ໄດ້ປະກາດຈຳນວນທີ່ເພີ້ມຂຶ້ນ ຂອງພວກເສຍຊີວິດ ໃຫ້ຊາບໃນວັນອາທິດວານນີ້ ໂດຍກ່າວວ່າ ມີແມ່ຍິງແລະເດັກນ້ອຍຈຳນວນນຶ່ງຮວມຢູ່ໃນຈຳນວນພວກທີ່ ເສຍຊີວິດໄປນັ້ນ ທ່ານກ່າວຕໍ່ໄປວ່າ ຮູ້ຈັກກັນວ່າ ມີຜູ້ລອດຊີວິດ ມາໄດ້ 232 ຄົນ ສ່ວນຫຼາຍເປັນພວກຜູ້ຊາຍ ອຸບັດເຫດດັ່ງກ່າວເກີດຂຶ້ນໃນຄືນວັນພະຫັດຜ່ານມາ ໃນພາກເໜືອຂອງແຂວງ Katanga ໃກ້ກັບເມືອງ Kalemie ກຳປັ່ນ MV Mutambala ກຳລັງບັນທຸກຄົນໂດຍສານ ລະຫວ່າງແຂວງ Katanga ແລະແຂວງ South Kivu ບັນດາເຈົ້າໜ້າທີ່ກ່າວວ່າ ລົມແຮງ ແລະບັນທຸກຄົນໂດຍສານເກີນກຳນົດອາດຈະເປັນປັດໄຈສຳຄັນ ໃນການເຮັດໃຫ້ເຮືອຫຼົ້ມໃນຄັ້ງນີ້ກໍໄດ້ ຍັງບໍ່ເປັນທີ່ຈະແຈ້ງເທື່ອວ່າ ມີຈັກຄົນກັນແທ້ຢູ່ໃນເຮືອ ໃນເວລານັ້ນ